b'\n_START_ARTICLE_\nWaltteri Merel\xc3\xa4\n_START_SECTION_\nPelityyli\n_START_PARAGRAPH_\nPelicansin A-nuorten p\xc3\xa4\xc3\xa4valmentaja Vesa Pet\xc3\xa4j\xc3\xa4n mukaan Merel\xc3\xa4 on monipuolinen pelaaja, joka pelaa paljon my\xc3\xb6s sek\xc3\xa4 yli- ett\xc3\xa4 alivoimatilanteissa. Pet\xc3\xa4j\xc3\xa4n mukaan h\xc3\xa4n on hyv\xc3\xa4 joukkuepelaaja, jonka vahvuudet ovat hy\xc3\xb6kk\xc3\xa4ysp\xc3\xa4\xc3\xa4ss\xc3\xa4. Merel\xc3\xa4n juonikkuus kiekon kanssa ja pyrkimys haastamaan vastustajaa tilanteessa kuin tilanteessa tulevat h\xc3\xa4ness\xc3\xa4 my\xc3\xb6s esille. Pet\xc3\xa4j\xc3\xa4n mukaan yhdist\xc3\xa4m\xc3\xa4ll\xc3\xa4 siihen hyv\xc3\xa4n laukauksen ja hyv\xc3\xa4t kiekonk\xc3\xa4sittelytaidot Merel\xc3\xa4 tekee tulosta._NEWLINE_Suomen alle 18-vuotiaiden maajoukkueen valmennusjohto perusteli Merel\xc3\xa4n valintaa A-nuorten SM-liigan kuukauden pelaajaksi luonnehtimalla h\xc3\xa4nest\xc3\xa4:_NEWLINE__NEWLINE_\xc2\xbbMerel\xc3\xa4n vahvuudet ovat kiekollisessa ja kiekottomassa hy\xc3\xb6kk\xc3\xa4yspeliss\xc3\xa4. H\xc3\xa4n pysyy hyvin kiekossa ja l\xc3\xb6yt\xc3\xa4\xc3\xa4 eritt\xc3\xa4in hyvin kiekottomat pelaajat. Kiekottomana h\xc3\xa4nell\xc3\xa4 on kova halu menn\xc3\xa4 maalille ja tehd\xc3\xa4 itsens\xc3\xa4 pelattavaksi. Tekemisest\xc3\xa4 huokuu tahto menn\xc3\xa4 eteenp\xc3\xa4in uralla.\xc2\xbb\n_START_SECTION_\nUra\n_START_PARAGRAPH_\nMerel\xc3\xa4 on yl\xc3\xb6j\xc3\xa4rvel\xc3\xa4isen Uplakersin kasvatti. H\xc3\xa4n oli kaudella 2013\xe2\x80\x932014 seuran B2-nuorten paras sy\xc3\xb6tt\xc3\xa4j\xc3\xa4 27 sy\xc3\xb6tt\xc3\xb6pisteell\xc3\xa4\xc3\xa4n. Kaudeksi 2014\xe2\x80\x932015 Merel\xc3\xa4 siirtyi Tapparan B2-nuoriin. H\xc3\xa4n oli pudotuspeleiss\xc3\xa4 tehoilla 4+1=5 joukkueen paras maalintekij\xc3\xa4 ja Merel\xc3\xa4 jakoi sis\xc3\xa4isen pistep\xc3\xb6rssin voiton Karri Forsblomin kanssa._NEWLINE_Viiden Tapparassa vietetyn vuoden j\xc3\xa4lkeen Merel\xc3\xa4 siirtyi kaudeksi 2018\xe2\x80\x932019 Pelicansin A-nuoriin. H\xc3\xa4n johti A-nuorten SM-liigan pistep\xc3\xb6rssi\xc3\xa4 tehoilla 16+23=39, kun Merel\xc3\xa4 valittiin sarjan lokakuun 2018 kuukauden pelaajaksi. H\xc3\xa4n teki alkusarjassa ja runkosarjassa yhteens\xc3\xa4 tehot 22+32=54, joilla Merel\xc3\xa4 oli Pelicansin paras pistemies  ja sy\xc3\xb6tt\xc3\xa4j\xc3\xa4. H\xc3\xa4n jakoi my\xc3\xb6s joukkueen sis\xc3\xa4isen tehotilaston voiton Sakke H\xc3\xa4m\xc3\xa4l\xc3\xa4isen kanssa lukemalla +24. Merel\xc3\xa4 voitti Pelicansin sis\xc3\xa4isen tehotilaston my\xc3\xb6s pudotuspeleiss\xc3\xa4 lukemalla +4. Merel\xc3\xa4ll\xc3\xa4 oli koko A-nuorten SM-liigan runkosarjan paras piste per peli -keskiarvo (1.69). H\xc3\xa4net valittiin sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_21. marraskuuta 2018 Pelicans lainasi H\xc3\xa4m\xc3\xa4l\xc3\xa4isen Mestis-joukkue Heinolan Peliittoihin Merel\xc3\xa4n kanssa yhdess\xc3\xa4 ketjukavereidensa Sakke H\xc3\xa4m\xc3\xa4l\xc3\xa4isen ja Aleks Haatasen kanssa. H\xc3\xa4n pelasi siell\xc3\xa4 kaikkiaan yhdeks\xc3\xa4n runkosarjaottelua tehopistein 1+4=5. Kaksi p\xc3\xa4iv\xc3\xa4\xc3\xa4 Mestis-debyyttins\xc3\xa4 j\xc3\xa4lkeen, 23. marraskuuta 2018 Merel\xc3\xa4 teki Pelicansissa SM-liigadebyyttins\xc3\xa4 KooKoota vastaan. H\xc3\xa4net merkittiin joukkueen kolmosketjun oikeaan laitaan Miska Siikosen ja Niko Kivel\xc3\xa4n viereen. Merel\xc3\xa4 sai ottelussa j\xc3\xa4\xc3\xa4aikaa 5.49 minuuttia ja h\xc3\xa4n ker\xc3\xa4si teholukeman -1. Merel\xc3\xa4 pelasi kauden aikana SM-liigassa yhdeks\xc3\xa4n runkosarjaottelua tehden yhden sy\xc3\xb6tt\xc3\xb6pisteen._NEWLINE_Toukokuussa 2019 Merel\xc3\xa4 teki Pelicansin kanssa kaksivuotisen SM-liigasopimuksen. H\xc3\xa4n teki ensimm\xc3\xa4isen maalinsa miesten p\xc3\xa4\xc3\xa4sarjatasolla Mestarien liigassa 1. syyskuuta 2019 sveitsil\xc3\xa4ist\xc3\xa4 Lausanne HC:t\xc3\xa4 vastaan. Liigauransa avausmaalin Merel\xc3\xa4 teki runkosarjan avauskierroksella 13. syyskuuta 2019 Helsingin IFK:ta vastaan. Jan Latvala valitsi h\xc3\xa4net ottelun Alumnien t\xc3\xa4htien kakkost\xc3\xa4hdeksi.'